बाढ़ में 80 गांव डूबने का खतरा; रूस और यूक्रेन ने एक-दूसरे पर लगाए हमले के आरोप
Russia Ukraine War; Ukraine's largest dam collapse Amidst Conflict जंग के बीच मंगलवार को यूक्रेन का सबसे बड़ा डैम यानी बांध तबाह हो गया। बांध का नाम काखोवका है जो उत्तरी यूक्रेन में था। रूस-यूक्रेन ने एक-दूसरे पर इसे तबाह करने के आरोप लगाए हैं।
रूस के साथ जंग के बीच मंगलवार को यूक्रेन का सबसे बड़ा डैम काखोवका तबाह हो गया। रॉयटर्स की रिपोर्ट के मुताबिक डैम का पानी जंग के मैदान तक पहुंच गया। बाढ़ के डर से आस-पास के गांव खाली कराए जा रहे हैं। खरसोन इलाके को भी अलर्ट पर रखा गया है। रूसी न्यूज एजेंसी के मुताबिक 80 गांवों में बाढ़ का खतरा है। इन गांवों के लिए अगले 5 घंटे काफी अहम बताए जा रहे हैं।
उत्तरी यूक्रेन में नाइपर नदी पर बना काखोवका डैम रूस के कब्जे वाले इलाके में है। रूसी सेना ने यूक्रेन के हमले में इसके तबाह होने की बात कही है। इधर, यूक्रेन के उत्तरी कमांड के सैन्य अधिकारियों ने मंगलवार को कहा कि डैम पर रूस ने हमला किया है। बांध टूटने से तबाही की आशंका को देखते हुए राष्ट्रपति वोल्दोमिर जेलेंस्की ने भी इमरजेंसी बैठक बुलाई है।​​​​​​
डैम से न्यूक्लियर प्लांट को पानी की सप्लाई होती है
नाइपर नदी पर बना काखोवका डैम 30 मीटर लंबा है और 3.2 किमी इलाके में फैला हुआ है। इसे सोवियत शासन के दौरान 1956 में बनाया गया था। इस डैम से ही क्रीमिया और जपोरीजिया न्यूक्लियर प्लांट में पानी पहुंचाया जाता है। नोवा काखोवका के मेयर वोलोदिमिर कोवालेंको ने कहा है कि इलाके में पानी का स्तर काफी तेज से बढ़ रहा है। चिड़ियाघर, थिएटर, कैफ और खेल के मैदान पानी में समा चुके हैं। लोगों को वहां से निकालने का काम किया जा रहा है।
हिटलर की सेना को रोकने 1941 में भी तबाह किया गया था बांध
वहीं, जिस बांध को तबाह करने पर रूस-यूक्रेन ने एक दूसरे पर आरोप-प्रत्यारोप लगा रहे हैं उसे 1941 में भी तबाह किया गया था। 29 अगस्त 1941 के दिन सोवियत संघ के प्रवक्ता लोजोवस्की ने मीडिया को एक बयान दिया। उन्होंने बताया कि जापोरिजिया में नाइपर नदी पर बने बांध को तबाह कर दिया गया है। ताकि वो नाजी डाकूओं के हाथ न लगे। बांध तबाह कर USSR ने जर्मन सेना को आगे बढ़ने से रोकने की कोशिश भी की थी। बांध को सोवियत संघ ने अपने पहले फाइव ईयर प्लान यानी पंच वर्षीय योजना के तहत बनाया था। इसे बनने में 8 साल लगे थे। इससे नाइपर नदी के दोनों तरफ पानी की आपूर्ती को पूरा किया जाता था।
इंटरनेशनल कोर्ट में आमने-सामने रूस- यूक्रेन
इंटरनेशनल क्रिमिनल कोर्ट में मंगलवार को रूस और यूक्रेन आमने-सामने आए। यूक्रेन का आरोप है कि रूस सालों से यूक्रेनी अलगाववादियों का समर्थन कर रहा है, जिससे यूक्रेन में हमले हो रहे हैं। इस पूरे मामले में द हेग में दोनों देशों अपने पक्ष में दलील दी। यूक्रेन ने सुनवाई के दौरान रूस को आतंकी देश बताया और उसके समर्थन वाले अलगाववादियों पर 2014 में मलेशियन एयरलाइन के विमान को गिराने के आरोप लगाए। फरवरी 2022 में शुरू हुई जंग के बाद आज पहली बार यूक्रेन और रूस के अटॉर्नी एक-दूसरे के सामने आए हैं। इंटरनेशनल क्रिमिनल कोर्ट में जिस में सुनवाई कर रहा है उसे जंग से 5 साल पहले दर्ज कराया था। 2022 में हमले के बाद यूक्रेन ने रूस के खिलाफ इंटरनेशनल क्रिमिनल कोर्ट में कई और मामले भी दर्ज कराए हैं।
इंटरनेशनल कोर्ट ने पुतिन के खिलाफ गिरफ्तारी वारंट जारी किया है 
17 मार्च को इंटरनेशनल क्रिमिनल कोर्ट (ICC) ने यूक्रेन में वॉर क्राइम के लिए रूस के राष्ट्रपति व्लादिमीर पुतिन के खिलाफ गिरफ्तारी वारंट जारी किया था। कोर्ट ने कहा था कि पुतिन यूक्रेनी बच्चों के अपहरण और डिपोर्टेशन के अपराध के लिए जिम्मेदार हैं।
यूक्रेन के राष्ट्रपति जेलेंस्की ने इस पर रिएक्शन देते हुए कहा कि यह तो महज एक शुरुआत है। ICC ने कहा कि उसके पास यह मानने के लिए उचित आधार है कि उन्होंने न सिर्फ इन अपराधों को अंजाम दिया, बल्कि इसमें दूसरों की भी मदद की। कोर्ट ने यह भी कहा था कि रूसी राष्ट्रपति बच्चों को निर्वासित करने वाले अन्य लोगों को रोकने के लिए अपने अधिकारों का प्रयोग करने में नाकाम रहे।